钦定古今图书集成/明伦汇编/官常典/第086卷 > 始安恭侯达
## 钦定古今图书集成/明伦汇编/官常典/第086卷 > 始安恭侯达

按《隋书观德王传》：“德王雄弟达，字士达，少聪敏，有学
行。仕周，官至仪同内史下大夫、遂宁县男。高祖受禅，
拜给事黄门侍郎，进爵为子。时吐谷浑寇边，诏上柱
国元楷为元帅，达为司马。军还，兼吏部侍郎，加开府。
岁馀，转内史侍郎，出为鄯、郑、赵三州刺史，俱有能名。
平陈之后，四海大同，上差品天下牧宰，达为第一，赐”
杂彩五百段，加以金带，擢拜工部尚书，加位上开府。
达为人弘厚，有局度。杨素每言曰：“有君子之貌，兼君子之心者，唯杨达耳。”献皇后及高祖山陵制度，达并
参豫焉。炀帝嗣位，转纳言，仍领营东都副监，帝甚信
重之。辽东之役，领右武卫将军，进位左光禄大夫。卒
于师，时年六十二。帝叹惜者久之。赠吏部尚书、始安
侯，谥曰“恭”，赠物三百五十段。